Juozas Kubilius (1951)

Juozas Kubilius (1951 m. spalio 3 d. Leninske, Bodaibo raj., Irkutsko sritis, Rusija – 2012 m. gruodžio 10 d. Kalotėje, Klaipėdos rajonas) – Lietuvos choro dirigentas, pedagogas.

Biografija 
Tėvai 1949 m. sovietų valdžios ištremti į Sibirą. 1958 m. su tėvais grįžęs iš tremties, 1959–1966 m. mokėsi Kretingos 1-ojoje vidurinėje mokykloje ir vaikų muzikos mokykloje (mokyt. B. Džiaugio akordeono klasė). 1966–1970 m. choro dirigavimo mokėsi Klaipėdos S. Šimkaus aukštesniojoje muzikos mokykloje (dėst. Bronislovas Skirsgilas). 1970–1976 m. choro dirigavimo studijas tęsė LSSR konservatorijoje (vyr. dėst. Aniceto Armino ir doc. Juozo Karoso klasės). Studijų metais buvo Vilniaus mergaičių choro „Liepaitės“ chormeisteris, sostinės moterų ir vyrų chorų „Aidas“ dirigentas-chormeisteris (1974–1976 m.), Geležinkelininkų kultūros rūmų vaikų choro vadovas (1973–1976 m.), vadovavo Vilniaus 7-osios vidurinės mokyklos vyresniųjų klasių moksleivių chorui, kuris 1974 m. miesto mišriųjų chorų konkurse pelnė antrąją vietą.

Nuo 1976 m. rudens LSSR konservatorijos Klaipėdos fakultetų mokyklinės chorvedybos dėstytojas ir šios katedros neakivaizdinio skyriaus mišriojo choro chormeisteris. 1977–1980 m. tarnavo sovietinėje armijoje, buvo Chabarovsko (Rusija) dainų ir šokių ansamblio choro grupės vadovas. Grįžęs iš armijos, 1978–1980 m. LSSR konservatorijos Klaipėdos fakultetų neakivaizdinio skyriaus moterų choro vadovas. 1979 m. kvalifikaciją kėlė Leningrado valstybinėje N. Rimskio-Korsakovo konservatorijoje, 1980–1983 m. choro dirigavimą studijavo šios konservatorijos neakivaizdinėje asistentūroje (prof. E. Kudriavcevos klasė). 1988 m. kvalifikaciją kėlė Talino valstybinėje konservatorijoje ir Vilniaus berniukų ir jaunuolių chore „Ąžuoliukas“.

Nuo 1980 m. LSSR konservatorijos Klaipėdos fakultetų muzikos mokytojų specialybės merginų choro meno vadovas ir dirigentas. Choras pirmą kartą atliko Remigijaus Šileikos, Zigmo Virkšo, Alvido Remesos, Loretos Narvilaitės, Jono Domarko, Vytauto Jančio, Giedros Gudauskienės kūrinius, paruošė valstybinių egzaminų programas, surengė per 200 koncertų Klaipėdoje, Kaune, Vilniuje ir kitur, koncertavo Maskvoje, dalyvavo Klaipėdos miesto dainų šventėse, 1985 m. respublikinėje dainų šventėje, 1990 m. Lietuvos tautinėje dainų šventėje, 1994 m. I ir 1998 m. II Pasaulio lietuvių dainų šventėse Vilniuje bei kituose kultūros renginiuose, padarė įrašų Lietuvos radijui. Būdamas Klaipėdos universiteto Menų fakulteto choro dirigavimo dėstytojas, nuo 1984 m. vyr. asistentas, parengė apie 60 muzikos mokytojų-chorvedžių.

1976–1984 m. vadovavo Klaipėdos 18-osios vidurinės mokyklos moterų vokaliniam ansambliui – įvairių konkursų laureatui. 1978–1983 m. Klaipėdos kultūros rūmų mergaičių choro vadovas – su choru surengė apie 40 koncertų, padarė įrašų Lietuvos radijui, 1980 m. respublikinės dainų šventės konkurse pelnė laureato vardą. 1984–1990 m. Klaipėdos pedagoginės mokyklos merginų choro vadovas. Choras surengė daugiau kaip 40 koncertų, 1985 ir 1987 m. respublikinių dainų švenčių konkursuose laimėjo pirmąsias vietas, dalyvavo 1990 m. Lietuvos tautinėje dainų šventėje.

Nuo 1985 m. Klaipėdos berniukų ir jaunuolių chorų „Gintarėlis“ meno vadovas ir dirigentas. Be daugelio dainų, chorai parengė 14 stambių kūrinių (talkino kameriniai orkestrai), surengė per 100 koncertų Lietuvoje, gastroliavo Rusijoje, Ukrainoje, Baltarusijoje, Estijoje, Latvijoje, Vokietijoje, Ispanijoje, Prancūzijoje. 1991 m. tarptautiniame chorų festivalyje Ispanijoje (Cantonigros) pelnė trečiąją vietą, 1995 m. tarptautiniame chorų konkurse Prancūzijoje (Nantas) gavo diplomą, jaunuolių grupė 1995 m. X tarptautiniame Stasio Šimkaus chorų konkurse Klaipėdoje laimėjo ketvirtąją vietą. „Gintarėlis“ parengtas 1990 m. Lietuvos tautinei dainų šventei, 1994 m. I ir 1998 m. II Pasaulio lietuvių dainų šventėms Vilniuje bei 1997 m. Lietuvos moksleivių dainų šventei.

J. Kubilius parašė mokslinių ir metodinių darbų, koncertų recenzijų ir straipsnių, dalyvavo mokslinėse konferencijose, parengė „Choro dirigavimo programą“ (1986 m.). Klaipėdos universiteto Menų fakulteto valstybinių egzaminų komisijų narys, „Dainų dainelės“ konkursų žiuri pirmininkas arba narys, Klaipėdos miesto dainų švenčių, 1986 m. berniukų ir vyrų chorų dainų šventės Tartu (Estija), 1991 m. Baltijos studentų dainų šventės „Gaudeamus-XI“ Latvijoje, 1993 m. Lietuvos jaunimo mažosios dainų šventės Vilniuje, 1994 m. I Pasaulio lietuvių dainų šventės Vilniuje, 1995 m. Kauno miesto dainų šventės, 1997 m. moksleivių dainų šventės ir 1998 m. II Pasaulio lietuvių dainų šventės Vilniuje dirigentas.

2005 m. už nuopelnus muzikinio švietimo baruose Juozui Kubiliui suteikta Klaipėdos m. savivaldybės Švietimo skyriaus garbės nominacija „Metų mokytojas“. 2005 m. išrinktas Metų klaipėdiečiu. Palaidotas Kartenos kapinėse.

Mirtis 
61 metų J. Kubiliaus darbe pasigesta pirmadienį. Kadangi vyras savaitgalį buvo išvykęs į Kalotės kaimą, kur turėjo sodybą, jo ieškota ten.
J. Kubiliaus šeima čia laikė didelį šunį, kurį šeimos galva atvažiuodavo pamaitinti ir pavedžioti. Pirmadienį šuns namie nebuvo, o sekdami pėdomis artimieji pasuko link sraunaus Cypos upelio.
Pėdos baigėsi ant stataus kelių metrų upelio šlaito. Buvo akivaizdu, kad J. Kubilius paslydo ir nuvirto į upelį. Mirusiojo kūną iš upelio ištraukė ugniagesiai gelbėtojai.
Antradienį teismo medicinos ekspertai ketina išsiaiškinti, nuo ko mirė muzikas.
Smurto versija kol kas netiriama, greičiausiai tai nelaimingas atsitikimas.

Šaltiniai 

Lietuvos chorvedžiai
Lietuvos muzikos pedagogai
Lietuvos metų mokytojai 
Lietuvos chorvedžiai
Lietuvos dėstytojai
KU dėstytojai 
Klaipėdos miesto chorinės bendrijos „Aukuras“ nariai
Tarptautinio Stasio Šimkaus chorų konkurso dalyviai